C 301/14
MT
Il-Ġurnal Uffiċjali tal-Unjoni Ewropea
5.8.2022
22.
jenfasizza li jista’ jkun possibbli li jitwaqqaf Raggruppament Ewropew ta’ Kooperazzjoni Territorjali (REKT) li jinvolvi msieħeb minn Stat Membru wieħed biss tal-UE, inklużi r-reġjuni ultraperiferiċi tiegħu, u awtorità lokali jew reġjonali waħda mir-Renju Unit u jissuġġerixxi li l-Istati Membri tal-UE jikkunsidraw din l-għodda, jekk tkun konsistenti mal-kooperazzjoni territorjali tagħhom, fit-tiftix ta’ kollaborazzjonijiet mar-Renju Unit;
23. jesprimi dispjaċir li l-impatt tal-Brexit ma ġiex ikkunsidrat mill-Kummissjoni Ewropea fit-Tmien Rapport ta’ Koeżjoni.
L-impatt ikkontribwixxa għat-tfixkil tal-ekonomija, il-kooperazzjoni interreġjonali, l-ekosistemi tar-riċerka, is-sistemi ta’ taħriġ u d-demografija għal ċertu numru ta’ reġjuni tal-UE.
Il-Kumitat Ewropew tar-Reġjuni jixtieq jara li l-iżviluppi ġeopolitiċi jitqiesu aħjar fl-approċċ prospettiv għall-perjodu ta’ wara l-2027;
24. jilqa’ l-fatt li l-bliet u r-reġjuni tar-Renju Unit għadhom involuti b’mod attiv f’ħafna networks u assoċjazzjonijiet tal-UE, bħall-Kungress tal-Awtoritajiet Lokali u Reġjonali tal-Kunsill tal-Ewropa u huma mistennija li jibqgħu f’ċerti oqfsa ta’ assoċjazzjoni Ewropej bħall-Konferenza tar-Reġjuni Periferiċi Marittimi (CPMR), Eurocities u l-Kunsill tal-Muniċipalitajiet u r-Reġjuni Ewropej (CEMR) u li dawn il-mekkaniżmi jipprevedu skambju eċċellenti ta’ esperjenzi bejn l-awtoritajiet lokali u reġjonali tar-Renju Unit u tal-UE;
25. jesprimi fiduċja li l-kooperazzjoni bejn l-awtoritajiet lokali u reġjonali tal-UE u tar-Renju Unit se tkompli permezz ta’ ġemellaġġ, meta jitqies li madwar 100 belt u raħal tar-Renju Unit (9) għandhom rabta ta’ ġemellaġġ ma’ bliet u rħula fl-Istati Membri tal-UE; iħeġġeġ lis-sħubijiet ikomplu jesploraw metodi ta’ finanzjament possibbli biex jappoġġjaw din il-ħidma, peress li dawn is-sħubijiet irawmu l-kondiviżjoni tal-aħjar prattiki, il-fehim reċiproku u l-valuri komuni u huma essenzjali għal mod ta’ ħajja Ewropew;
26. jirrikonoxxi l-importanza ta’ skambji edukattivi għall-mobbiltà tal-istudenti u r-riċerka konġunta, kif ukoll l-iżvilupp tal-ħiliet lingwistiċi u r-rabtiet umani u jappoġġja l-isforzi tal-amministrazzjonijiet deċentralizzati tar-Renju Unit biex jiftħu toroq ġodda għall-kooperazzjoni lil hinn mill-qafas tal-FKK;
27. ifaħħar b’mod partikolari l-programm “Taith” ta’ Wales (10) u jilqa’ l-programmi ta’ skambju internazzjonali ta’ tagħlim ta’ Wales kif ukoll tal-Iskozja, li jistgħu tal-anqas parzjalment jikkumpensaw għall-ħruġ tar-Renju Unit millErasmus+ u jimlew il-lakuni li fadal mill-Programm Nazzjonali tat-Turing tar-Renju Unit (11);
28. jinnota li hemm xejra viżibbli lejn bilateralizzazzjoni tar-relazzjonijiet fil-livell sottonazzjonali, kif muri mill-ftuħ ta’ rappreżentanzi tar-reġjuni tal-UE f’Londra u fi bnadi oħra fir-Renju Unit.
In-nazzjonijiet deċentralizzati tar-Renju Unit qed isegwu wkoll aġendi ta’ “nazzjonijiet globali”, li jagħtu prijorità lir-relazzjonijiet bilaterali mar-reġjuni Ewropej.
Fl-Ingilterra, il-bliet u ż-żoni metropolitani qed iniedu wkoll proġetti ta’ kooperazzjoni bilaterali kif jidher mis-sħubija ta’ Greater Manchester u Nordrhein-Westfalen.
Filwaqt li jilqa’ r-relazzjonijiet bilaterali, il-KtR jissuġġerixxi li din il-bilateralizzazzjoni ma għandhiex tkun għad-detriment tal-awtoritajiet lokali u reġjonali f’pajjiżi b’kapaċitajiet aktar dgħajfa fil-livell sottonazzjonali u dan l-appoġġ ma għandux jitqies bħala wieħed li qed jikkompeti mal-objettiv tal-KtR li jikseb rikonoxximent istituzzjonali tad-dimensjoni sottonazzjonali tar-relazzjoni UE-Renju Unit;
29. jara prospetti mhux sfruttati għall-kooperazzjoni bejn l-awtoritajiet lokali u reġjonali tal-UE u tar-Renju Unit fl-involviment konġunt dwar sfidi komuni, bħall-għoti ta’ assistenza umanitarja, il-ġestjoni sostenibbli tal-Baħar tat-Tramuntana, il-Kanal Ingliż u l-Baħar Irlandiż, kif ukoll il-ġlieda globali kontra t-tibdil fil-klima, l-implimentazzjoni tal-Għanijiet ta’ Żvilupp Sostenibbli fil-livell lokali u reġjonali u l-bidla lejn turiżmu aktar sostenibbli u diġitali.
F’dan ir-rigward, jappoġġja l-idea mnedija mir-Renju Unit u Franza biex jiżguraw pagi minimi għall-baħħara u l-ħaddiema li joperaw fuq konnessjonijiet intra-Ewropej, jiġifieri anke bejn ir-Renju Unit u l-Unjoni Ewropea;
30.
jenfasizza li r-relazzjoni bejn ir-reġjuni tal-UE u tar-Renju Unit hija bbażata wkoll fuq wirt kulturali u lingwi komuni, konnessjonijiet (lingwistiċi) Ċeltiċi, kif ukoll fuq il-valuri u l-istorja Ewropej kondiviżi bejn iċ-ċittadini tagħna.
(9) (10) (11)
L-Uffiċċju tal-Istatistika Nazzjonali, ir-Renju Unit, Data tal-2018, ippubblikat f’Settembru 2020: https://www.ons.gov.uk/ peoplepopulationandcommunity/populationandmigration/populationestimates/datasets/twinnedtownsandsistercities (mhux disponibbli bil-Malti).
Programm ta’ ħames snin (2022-2026) imniedi fi Frar 2022 b’finanzjament tal-Gvern ta’ Wales sa EUR 65 miljun.
Dan il-programm ma joffri l-ebda reċiproċità, idum sena, u l-enfasi tiegħu hija fuq il-persunal akkademiku minflok fuq l-istudenti.